Diari Oficial de la Generalitat Valenciana


Sumari del DOGV 5837, del 28-08-2008 (2008/9995)

ORDRE de 31 de juliol de 2008, de la Conselleria de Medi Ambient, Aigua, Urbanisme i Habitatge, per la qual es convoquen subvencions destinades als municipis de la Comunitat Valenciana per a la redacció de plans generals en el període 2008-2010, i se n'aproven les bases reguladores.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5837

Data del DOGV
:   28-08-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/9995


Data del document
:   31-07-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Anàlisi jurídica

 Descriptors 

:   * urbanisme
    * pla d'urbanisme
    * administració local
    * suport econòmic

ORDRE de 31 de juliol de 2008, de la Conselleria de Medi Ambient, Aigua, Urbanisme i Habitatge, per la qual es convoquen subvencions destinades als municipis de la Comunitat Valenciana per a la redacció de plans generals en el període 2008-2010, i se n'aproven les bases reguladores. [2008/9995]
El marc normatiu en matèria d'urbanisme i ordenació territorial, en l'àmbit de la Comunitat Valenciana, després de l'aprovació de la Llei 4/2004, de 30 de juny de la Generalitat, d'Ordenació del Territori i Protecció del Paisatge; la Llei 10/2004, de 9 de desembre, del Sòl No Urbanitzable; la Llei 16/2005, de 30 de desembre, urbanística valenciana, i el seu desenvolupament reglamentari, i la resta d'iniciatives normatives en aquesta matèria, ha significat una important innovació en l'ordenament jurídic urbanístic i territorial que s'aplicava anteriorment.
La Conselleria ha assumit el repte d'impulsar la millora de la pràctica i sensibilització social i institucional per a la racional utilització del territori valencià, en l'elaboració i l'aprovació de plans, programes i projectes amb incidència en el territori, des d'una nova òptica integral i global com a expressió de la política territorial, urbanística, social i ambiental de la Comunitat Valenciana, i ha constatat que hi ha una voluntat creixent per part dels ajuntaments d'adequar els seus plans a la legislació urbanística i territorial valenciana.
Després de l'entrada en vigor del nou marc legislatiu, un gran nombre de municipis han decidit escometre la revisió del seu planejament general, la qual cosa ha generat noves demandes d'ajuda i subvencions públiques per a l'èxit d'un desenvolupament equilibrat i sostenible del territori.
Aquestes circumstàncies aconsellen que la Conselleria de Medi Ambient, Aigua, Urbanisme i Habitatge continue incentivant i motivant els ajuntaments a tramitar expedients d'adaptació del planejament a les determinacions de la legislació urbanística vigent a fi d'aconseguir l'efectiu desenvolupament de les previsions contingudes en els seus plans i, al seu torn, que puguen exercir amb plenitud les potestats aprovatòries del planejament de desenvolupament atorgades per la llei.
D'acord amb això, en l'interés de col·laborar amb els ajuntaments en la tasca planificadora i de gestió urbanística, resulta necessari formular les característiques i les condicions aplicables al règim d'ajudes i subvencions públiques, de conformitat amb les atribucions contingudes en els articles 28 i 47.3 de la Llei 5/1983, de 30 de desembre, de Govern Valencià, el Decret legislatiu de 26 de juny de 1991, del Govern Valencià, pel qual es va aprovar el Text refós de la llei d'Hisenda Pública de la Generalitat Valenciana,
ORDENE
Article 1. Objecte i àmbit d'aplicació
Constitueix l'objecte d'aquesta ordre establir el règim per a la concessió d'ajudes i subvencions públiques gestionades per la Direcció General d'Ordenació del Territori de la Conselleria de Medi Ambient, Aigua, Urbanisme i Habitatge de la Generalitat Valenciana, a aquells ajuntaments que requerisquen la redacció de plans generals adaptats a les determinacions contingudes en la legislació urbanística, territorial i ambiental vigent a la Comunitat Valenciana.
Aquest règim es regirà per les bases que figuren com a annex I a aquesta ordre.
Article 2. Finançament de les ajudes
1. Seran sufragades a càrrec del pressupost de la Generalitat Valenciana per als exercicis 2008, 2009 i 2010 en el programa 432.20 Urbanisme, línia de subvenció T 6241 capítol 7, Ajudes al planejament urbanístic, l'import global màxim consignat del qual serà de 3.250.000,00 €, desglossat en les anualitats següents:
Anualitat 2008 1.250.000,00 €
Anualitat 2009 1.000.000,00 €
Anualitat 2010 1.000.000,00 €
2. La convocatòria de les ajudes establides en aquesta ordre es tramitarà pel procediment ordinari i la seua concessió estarà condicionada a l'existència, en el pressupost dels exercicis 2009 i 2010 de crèdit suficient i adequat.
3. Les ajudes establides en aquesta ordre, en ser exclusius beneficiaris d'aquestes els ajuntaments de la Comunitat Valenciana, els quals són entitats que no exerceixen activitats econòmiques, queden excloses de l'àmbit de l'article 87.1 del Tractat constitutiu de la Comunitat Europea, a l'efecte del que disposa el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.
DISPOSICIÓ DEROGATÒRIA
Queda derogada l'Ordre de 21 de novembre de 2005, de la Conselleria de Territori i Habitatge, modificada per l'Ordre 28 de desembre de 2007, de la Conselleria de Medi Ambient, Aigua, Urbanisme i Habitatge, per la qual es regulen les subvencions per a la redacció de plans generals adaptats a les determinacions de la legislació urbanística, territorial i ambiental, als municipis de la Comunitat Valenciana (DOGV núm. 5152, de 12 de desembre de 2005, i DOGV núm. 5678, d'11 de gener de 2008).
DISPOSICIONS FINALS
Primera
En tot allò no regulat en aquesta ordre s'aplicarà el que disposa el Decret legislatiu de 26 de juny de 1991, de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, els preceptes bàsics de la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de la Llei General de Subvencions.
Segona
Aquesta ordre entrarà en vigor l'endemà de la publicació en el Diari Oficial de la Comunitat Valenciana.
Tercera
Contra aquesta ordre, que posa fi a la via administrativa, es pot interposar recurs contenciós administratiu en el termini de dos mesos comptadors des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.
Tot això sense perjudici de la interposició del recurs potestatiu de reposició davant de la Conselleria de Medi Ambient, Aigua, Urbanisme i Habitatge en el termini d'un mes des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i la resta de disposicions concordants.
Quarta
Es delega la Direcció General d'Ordenació del Territori per a:
a) Els actes administratius derivats de la tramitació dels procediments per a la concessió de la subvenció, incloses la retenció de crèdits, l'autorització de la despesa, la disposició de crèdits i la facultat per a procedir al reajustament de les anualitats, com també qualsevol incidència derivada de la tramitació d'aquests.
b) Les resolucions desestimatòries o que declaren la inadmissió de la sol·licitud, la caducitat del procediment, el desistiment de l'interessat o qualsevol altra resolució del procediment que no comporte la concessió de la subvenció.
c) El control del compliment de les resolucions de concessió de les ajudes, en les quals s'entenen incloses les facultats següents: la verificació del compliment de la finalitat per a la qual es van concedir les ajudes i de la correcta aplicació dels fons percebuts, la comprovació i aprovació dels justificants, la minoració o desistiment sense efectes de les resolucions d'atorgament de les ajudes per incompliment dels requisits (condicions, termes o modes) dels quals es fa dependre el dret al gaudi d'aquestes i la correlativa exigència del reintegrament de les quantitats indegudament percebudes.
València, 31 de juliol de 2008
El conseller de Medi Ambient, Aigua, Urbanisme i Habitatge,
JOSÉ RAMÓN GARCÍA ANTÓN
ANNEX I
Bases per les quals es regula la convocatòria d'ajudes i subvencions públiques de la Generalitat a entitats locals per a la redacció de plans generals adaptats a les determinacions contingudes en la legislació urbanística i territorial vigent.
Primera. Objecte i àmbit d'actuació
Serà objecte de les ajudes i subvencions la redacció de plans generals adaptats a les determinacions contingudes en la legislació urbanística, territorial i ambiental vigent als municipis de la Comunitat Valenciana.
Segona. Requisits dels beneficiaris
1. Podran sol·licitar aquestes ajudes els ajuntaments de la Comunitat Valenciana, de població inferior a 10.000 habitants, que justifiquen la necessitat redacció de plans generals i la insuficiència de mitjans econòmics i tècnics per a portar-los a cap.
2. No podran obtenir la condició de beneficiari de les ajudes regulades en aquesta ordre les persones o entitats en què concórrega alguna de les circumstàncies establides en l'article 13.2 de la Llei 38/2003, de 17 de novembre, General de Subvencions.
Tercera. Activitats objecte d'ajuda
La redacció per les entitats locals de plans generals adaptats a les determinacions contingudes en la legislació urbanística, territorial i ambiental vigent.
La redacció d'aquests plans generals comprendrà tota la documentació necessària per a la seua aprovació definitiva.
Quarta. Quanties de les ajudes
La quantia de la subvenció per a cada ajuntament seleccionat serà del 40% de l'import global dels honoraris tècnics excloent l'IVA, el qual no serà objecte de subvenció.
L'ajuda podrà ser superior en aquells casos que justificadament requerisquen d'una major aportació, i així ho sol·liciten, mitjançant una resolució motivada de la Direcció General d'Ordenació Territorial.
A l'efecte d'aquesta ordre, els honoraris no podran superar el mòdul resultant, que a continuació es preveu, fixats en funció del nombre d'habitants del municipi, i les superfícies de sòl urbà, urbanitzable i de sòl urbà ordenat detalladament.
Mòdul estimatiu dels honoraris tècnics de redacció de planejament:
H = [(246 x F1 x N) + (314 x F2 x SP) + (39 x F2 x Si)]x1,3 (\*)
SIMBOLOGIA
H = Honoraris
F1 = Factor segons el quadre 1
F2 = Factor segons el quadre 2
N = Nombre d'habitants de dret en milers
SP = Superfície de sòl urbà i urbanitzable, en hectàrees
Si = Superfície del sòl urbà ordenat detalladament
QUADRE 1
Factor F1
HABITANTS FACTOR
DES DE FINS A F1
0 5.000 40,00
5.001 6.000 38,00
6.001 7.000 36,00
7.001 8.000 34,00
8.001 9.000 32,00
9.001 10.000 30,00
(\*) En el cas en què H siga menor de 30.000 €, es podrà considerar aquesta quantitat com a valor mínim.
QUADRE 2
Factor F2
SUPERFÍCIE Sp FACTOR
DES DE FINS A F2
0,00 1,00 22,00
1,01 3,00 19,00
3,01 5,00 16,50
5,01 10,00 14,65
10,01 15,00 13,75
15,01 20,00 12,80
20,01 25,00 11,90
25,01 30,00 11,00
30,01 35,00 10,10
35,01 40,00 9,20
40,01 45,00 8,30
45,01 50,00 7,40
50,01 75,00 6,50
75,01 100,00 5,75
100,01 125,00 5,10
125,01 150,00 4,55
150,01 175,00 4,05
175,01 200,00 3,65
200,01 250,00 3,30
250,01 300,00 2,95
300,01 350,00 2,70
350,01 400,00 2,45
400,01 450,00 2,20
450,01 500,00 1,95
500,01 650,00 1,80
650,01 800,00 1,70
800,01 1.000,00 1,60
1.000,01 1.500,00 1,55
1.500,01 2.000,00 1,50
Cinquena. Sol·licituds i documentació
1. Les sol·licituds per a l'obtenció de les ajudes regulades en aquestes bases s'hauran de presentar en l'imprés normalitzat que s'adjunta com a model annex, en el qual hauran de fer-se constar els punts següents:
a) Ens local que la sol·licita i nombre d'habitants de la població de dret.
b) Proposta d'honoraris per als treballs d'elaboració del pla general segons el càlcul de la quantia previst en la base quarta d'aquest, especificant expressament els valors introduïts en la fórmula.
c) Justificació de la necessitat d'escometre la seua elaboració.
2. L'escrit de sol·licitud haurà d'acompanyar-se necessàriament de la documentació següent:
a)Acord del ple de l'ajuntament corresponent comprensiu dels punts següents:
1r. Facultar el president de l'entitat local de què es tracte per a sol·licitar de la Conselleria de Medi Ambient, Aigua, Urbanisme i Habitatge l'ajuda necessària per a la redacció del pla general, com també per a subscriure tots els documents que puguen derivar-se de l'execució d'aquest.
2n. Compromís d'acceptació futura de la subvenció sol·licitada en els termes en què puga concedir-se, si resulten beneficiaris.
Sense perjudici del que disposa el paràgraf precedent, la corporació local subvencionada podrà renunciar a la subvenció concedida i ho haurà de comunicar en el termini màxim dels 10 dies hàbils següents al de la recepció de la notificació de la resolució de concessió, i en aquest cas la Conselleria de Medi Ambient, Aigua, Urbanisme i Habitatge efectuarà les gestions necessàries per a alliberar el crèdit disposat. Aquesta comunicació haurà d'adreçar-se al titular de la Direcció General d'Ordenació del Territori.
3r. Compromís de notificar a la Direcció General d'Ordenació del Territori l'estat de la tramitació de l'expedient contractual, en el termini màxim d'un mes a partir de la recepció de la notificació per la qual es concedeix la subvenció.
4t. Compromís de formalitzar el contracte per a la redacció del pla general en el termini màxim de 3 mesos des de la concessió de la subvenció.
5é. Compromís de lliurar a la Direcció General d'Ordenació del Territori la documentació del pla general de les fases que s'executen, segons se subvencionen, en suport digital.
6é. Manifestació expressa que es coneix i s'accepta que la quantitat amb què la Conselleria pot subvencionar l'actuació no es veurà incrementada per cap motiu, i conseqüentment seran càrrec de l'entitat beneficiària el finançament i el pagament de la part addicional necessària.
7é. Manifestació expressa que es coneixen i accepten tots els requisits i terminis de presentació que s'estableixen en aquesta ordre, com també que l'incompliment d'aquests facultarà la Conselleria de Medi Ambient, Aigua, Urbanisme i Habitatge a revocar la subvenció concedida, i podrà derivar-se l'obligació de tornar les quantitats que s'hagen pogut percebre d'acord amb el que estableix la legislació vigent.
8é. Compromís -si hi ha un entorn en el municipi amb valors rellevants- de dur a terme la declaració de Paratges Naturals Municipals de conformitat amb la legislació actualment vigent, indicant-ne la superfície aproximada i la ubicació.
9é. Manifestació expressa de comprometre's a no rebre altres ajudes o subvencions públiques que superen l'import dels honoraris tècnics de redacció de planejament.
b) Memòria informativa de les dades del planejament vigent, on s'indicarà l'instrument de planejament en vigor i la data d'aprovació, com també dels instruments de desenvolupament pertinents fins al moment de la sol·licitud. Es farà constar en un quadre resum de superfícies la classificació i qualificació del planejament vigent, distingint els àmbits de desenvolupament executats i el seu grau d'execució, dels no executats, en què s'indiquen, almenys, les superfícies en hectàrees següents:
- Superfície del terme municipal.
- Superfície classificada com a sòl urbà en el planejament vigent, diferenciant la superfície de sòl urbà amb urbanització consolidada i sense urbanització consolidada.
- Superfície classificada com a sòl urbanitzable o apta per a urbanitzar, diferenciant les que estan pendents de desenvolupar de les que disposen d'instrument de desenvolupament aprovat, i, segons el seu estat d'execució, les que estan pendents d'executar, les que s'executen actualment, com també les ja executades.
- Superfície de sòl classificat com a sòl no urbanitzable, diferenciant la superfície de sòl comú de la de sòl protegit, diferenciant segons el tipus de protecció.
Aquesta memòria haurà de contenir els valors introduïts en la fórmula prevista en la base quarta, els quals hauran de ser justificats expressament.
En aquells casos en què es dispose del planejament digitalitzat, s'haurà d'acompanyar d'un plànol d'informació que reculla les determinacions anteriors.
c) Imprés d'alta de tercers per a pagaments de la Generalitat Valenciana, degudament emplenat (model annex).
d) Calendari de terminis per a l'elaboració i la tramitació municipal del pla general objecte de les ajudes, la duració màxima del qual no podrà excedir dos anys i mig comptadors a partir de la firma del contracte amb l'equip redactor fins a la seua presentació en els serveis territorials d'urbanisme d'Alacant, Castelló o València, a l'efecte de la seua aprovació definitiva.
e) Declaració, si és el cas, de les subvencions percebudes o reconegudes d'altres administracions públiques, o de qualsevol entitat pública o privada, pel mateix concepte (model adjunt).
f) Declaració responsable acreditativa de no estar incurs en les prohibicions per a obtenir la condició de beneficiari establida en l'article 13, apartat 2 de la Llei 38/2003, de 17 de novembre, General de Subvencions.
3. La presentació d'una sol·licitud de l'ajuda o subvenció pública no generarà cap compromís de concessió d'aquella.
4. Quan la sol·licitud no reunisca els requisits establits en aquesta ordre o no s'hi adjunte la documentació que, d'acord amb aquesta resulte exigible, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, es requerirà l'interessat perquè en el termini de 10 dies esmene la falta o adjunte la documentació necessària, amb indicació que, si no ho fa així, se li tindrà per desistit de la sol·licitud, després de la resolució prèvia que haurà de ser dictada en els termes previstos en l'article 42 de l'esmentada llei, pel titular de la Direcció General d'Ordenació del Territori, d'acord amb el que disposa la disposició final quarta, sobre delegació de l'exercici de competències.
5.Així mateix, es podrà requerir del sol·licitant qualsevol altra dada, document i informe complementari que resulte necessari per a la resolució de l'expedient, com també l'acreditació dels requisits a què es refereix la documentació administrativa.
Sisena. Lloc i termini de presentació de sol·licituds
Les sol·licituds de les corporacions locals interessades aniran dirigides al titular de la Direcció General d'Ordenació del Territori, i es presentaran en les dependències del Registre General de la Conselleria de Medi Ambient, Aigua, Urbanisme i Habitatge, siti al carrer Francesc Cubells, número 7, 46092 València; als Serveis Territorials d'urbanisme de Castelló, València i Alacant de la Conselleria de Medi Ambient, Aigua, Urbanisme i Habitatge, o per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que disposa l'article 39 del Reial decret 1829/1999, de 31 de desembre, pel qual s'aprova el Reglament que regula la prestació dels Serveis Postals, en desenvolupament del que estableix la Llei 24/1998, de 13 de juliol, del servei postal universal i de l'alliberament dels Serveis Postals, en sobre obert, a fi que l'exemplar destinat a la Conselleria de Medi Ambient, Aigua, Urbanisme i Habitatge siga datat i segellat abans de ser certificat.
El termini de presentació de sol·licituds i de la documentació exigida serà d'un mes comptador a partir de l'endemà a la publicació d'aquesta ordre en el Diari Oficial de la Comunitat Valenciana.
Setena. Ordenació i instrucció del procediment
L'òrgan encarregat de l'ordenació i la instrucció del procediment serà l'Àrea de Planificació, Normativa i Gestió Urbanística de la Direcció General d'Ordenació del Territori, la qual, d'ofici, acordarà totes les actuacions necessàries per a la determinació, el coneixement i la comprovació de les dades per raó de les quals ha de pronunciar-se la resolució.
Vuitena. Valoració, tràmit i criteris de concessió
1. La valoració de les sol·licituds la durà a terme una Comissió de Valoració, composta pels membres de la Direcció General d'Ordenació del Territori següents:
a) El titular de la Direcció General d'Ordenació del Territori.
b) El titular de l'Àrea de Planejament, Normativa i Gestió Urbanística.
c) El titular del Servei d'Informació i Divulgació.
2. Per a la concessió de les ajudes s'aplicaran els criteris següents:
a) Necessitats reals i justificades d'elaborar el pla general.
b) Tipus d'instrument de planejament general vigent i data d'aprovació definitiva. Es primaran aquelles sol·licituds de municipis que tinguen en l'actualitat projectes de delimitació de sòl urbà o normes subsidiàries enfront dels que disposen de plans generals d'ordenació urbana, com també l'antiguitat d'aquests.
c) Nombre d'habitants de dret del municipi.
d) Quantitat global del pressupost anual previst per l'ajuntament per a l'any 2008 en relació amb el nombre d'habitants de dret del municipi (euros/habitant). Pressupost destinat a programes i projectes per a la sostenibilitat i per a la qualitat de vida per al mateix període.
e) Àmbit del terme municipal protegit, amb indicació de les figures de protecció actuals.
f) Compromís per escrit de realitzar noves figures jurídiques de protecció previstes en la Llei d'Espais Naturals Protegits a la Comunitat Valenciana, indicant la seua denominació, superfície aproximada i situació, i annexant un plànol d'ubicació. Compromís per escrit de realitzar altres noves figures de protecció, indicant la seua superfície aproximada i el seu pla d'ubicació.
g) Complexitat que presenta la seua realització en funció de les característiques, entitat i problemàtica urbanística del municipi.
3.El nombre total de municipis subvencionats s'establirà en funció de les disponibilitats pressupostàries fins a exhaurir la dotació.
4.Els ajuntaments que a l'entrada en vigor d'aquesta ordre tinguen concedida alguna altra subvenció per la Conselleria de Medi Ambient, Aigua, Urbanisme i Habitatge a càrrec de la línia de subvenció T6241, "Ajudes al planejament urbanístic", del Programa 432.20, Urbanisme, del pressupost de la Generalitat Valenciana corresponent a exercicis anteriors, no podran ser objecte de nova subvenció a l'empara d'aquesta ordre.
5.Els ajuntaments que tinguen concedida o en un futur obtinguen alguna altra ajuda per part d'una altra administració pública per a la redacció del planejament, hauran de comunicar aquesta circumstància i l'import d'aquesta a la Direcció General d'Ordenació del Territori en el moment que se sol·licite o concedisca la subvenció a l'empara d'aquesta ordre.
Novena. Resolució i formalització
Amb un Informe Previ i Proposta de Resolució de la Comissió de Valoració, la resolució definitiva, degudament motivada, serà dictada pel conseller de Medi Ambient, Aigua, Urbanisme i Habitatge.
El termini màxim de resolució del procediment serà de dos mesos comptadors a partir de la finalització del termini de presentació de sol·licituds. Transcorregut aquest sense que hi haja una resolució expressa, s'entendran desestimades per silenci administratiu, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
La resolució es notificarà als interessats en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú
La recepció de la notificació de la resolució de concessió bastarà per a perfeccionar els drets i obligacions de les parts sense necessitat d'ulteriors formalitats.

\* \* \* \* \*
Deu. Pagament de les ajudes i terminis de lliurament
El pagament de les ajudes concedides s'efectuarà en les fases següents:
1. Un 15% de la subvenció en el moment de la concessió d'aquesta.
2. Un 35% de la subvenció després de l'adopció pel Ple de la Corporació Municipal de l'acord pel qual se sotmet a informació pública el document de concert previ davant de la Conselleria.
La falta de presentació davant de la Conselleria de la documentació requerida per al pagament d'aquesta fase en el termini de dotze mesos comptadors des de la firma del contracte amb l'equip redactor podrà implicar la pèrdua de la subvenció, excepte causa expressament justificada per l'ajuntament, la qual haurà de ser valorada per la Conselleria, a l'efecte de prorrogar el termini assenyalat o, si és el cas, de resoldre l'expedient.
3. Un 35% de la subvenció, després de l'adopció pel Ple de la Corporació Municipal de l'acord pel qual se sotmet a informació pública el document de pla general.
La falta de presentació davant de la Conselleria de la documentació requerida per al pagament d'aquesta fase en el termini de vint-i-quatre mesos comptadors des de la firma del contracte amb l'equip redactor podrà implicar la pèrdua de la subvenció, excepte causa expressament justificada per l'ajuntament, la qual haurà de ser valorada per la Conselleria, a l'efecte de prorrogar el termini assenyalat o, si és el cas, de resoldre l'expedient.
4. Un 15% de la subvenció es pagarà una vegada conclòs el termini d'informació pública i redactat l'informe de les al·legacions presentades o, si és el cas, certificat del secretari de l'ajuntament en què s'acredite l'absència d'al·legacions, i es remeta el document per a la seua aprovació autonòmica, mitjançant l'aprovació provisional pel Ple Municipal.
La falta de presentació davant de la Conselleria de la documentació requerida per al pagament d'aquesta fase en el termini de trenta mesos comptadors des de la firma del contracte amb l'equip redactor, podrà implicar la pèrdua de la subvenció, excepte causa expressament justificada per l'ajuntament, la qual haurà de ser valorada per la Conselleria, a l'efecte de prorrogar el termini assenyalat o, si és el cas, de resoldre l'expedient.
Els pagaments i terminis màxims de lliurament indicats es resumeixen en el quadre següent:
Transcorreguts dos mesos del termini màxim establit, es resoldrà totalment o parcialment l'expedient.
La Conselleria de Medi Ambient, Aigua, Urbanisme i Habitatge farà efectives directament les ajudes en favor de l'entitat beneficiària mitjançant l'aportació de factures aprovades de la despesa amb els corresponents justificants de pagament, lliurament de la documentació en suport digital i certificat emés pel Secretari de la Corporació acreditant la superació de la fase corresponent.
Onze. Recursos
Les resolucions adoptades posen fi a la via administrativa. Contra aquestes resolucions es pot interposar recurs contenciós administratiu en el termini de dos mesos comptadors des de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la Jurisdicció Contenciosa Administrativa.
Tot això sense perjudici de la interposició del recurs potestatiu de reposició, en el termini d'un mes des de l'endemà de la notificació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999.
Dotze. Règim de compatibilitats
Aquestes ajudes o subvencions seran compatibles amb ajudes d'altres administracions públiques, o d'altres ens públics o privats. No obstant això, l'import de les ajudes regulades en aquesta ordre en cap cas podrà ser de tal quantia que, aïlladament, o en concurrència amb ajudes d'altres administracions públiques, o d'altres ens públics o privats, supere el cost total d'honoraris de redacció del planejament corresponent.
Tretze. Obligacions del beneficiari
Són obligacions del beneficiari de l'ajuda:
1. Trobar-se en la situació que legitima la concessió de la subvenció.
2. Complir els requisits i les condicions que comporta la concessió o el gaudi de l'ajuda. L'incompliment en una part, decaurà en els seus drets de les parts executades.
3. El sotmetiment a les actuacions del control financer que corresponen a la Intervenció General en relació amb les subvencions i ajudes concedides.
4. Comunicar en qualsevol moment de la vigència de l'expedient, altres ajudes públiques sol·licitades o concedides pel mateix projecte.
5. Fer constar tota la informació o documentació pròpia de l'activitat que està subvencionada per la Conselleria de Medi Ambient, Aigua, Urbanisme i Habitatge.
6. Permetre a la Conselleria de Medi Ambient, Aigua, Urbanisme i Habitatge, o a les entitats nomenades per fer-ho, el control de qualitat dels treballs realitzats i el material utilitzat.
7. Qualsevol altres previstes en l'article 14 de la Llei 38/2003, de 17 de novembre, General de Subvencions.
Catorze. Pèrdua o minoració de l'ajuda
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, incomplint el que estableix la base dotze podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.
2. Igualment, l'incompliment pel beneficiari dels requisits i les condicions que van donar lloc a l'atorgament de l'ajuda, com també la falta de justificació o la justificació insuficient de l'ajuda concedida en el termini establit a aquest efecte, com també la concurrència d'altres causes recollides per l'article 37 de la Llei 38/2003, de 17 de novembre, General de Subvencions, donarà lloc a la pèrdua del dret al cobrament total o parcial de la subvenció.
3. Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.
La resolució corresponent haurà de ser dictada pel titular de la Direcció General d'Ordenació del Territori, per delegació del conseller de Medi Ambient, Aigua, Urbanisme i Habitatge, d'acord amb el que estableix la disposició final quarta d'aquesta ordre.
Quinze. Del reintegrament de les ajudes
Per al reintegrament de les ajudes s'aplicaran les normes recollides en els articles 36 i 37 de la Llei 38/2003, de 17 de novembre, General de Subvencions.
Setze. Règim d'infraccions i sancions
El règim sancionador en la matèria regulada en aquesta ordre serà l'establit en el títol IV de la Llei 38/2003, de 17 de novembre, General de Subvencions.